DA Den Europæiske Unions Tidende CE 88/272

(2004/C 88 E/0277)

SKRIFTLIG FORESPØRGSEL E-1023/04

af Ilda Figueiredo (GUE/NGL) til Kommissionen

(5. april 2004)

Om: Modernisering af den portugisiske fiskerflåde

Når man ved, at der, foruden projektet om at bygge en ny konservesfabrik i Setúbal, er vigtige planer om at modernisere den fiskerflåde, der er indregistreret i de portugisiske havne Peniche, Nazaré, Sesimbra og Setúbal, hvor kystfiskeri og ikke-industrialiseret fiskeri er af stor betydning for den lokale befolkning og for den regionale udvikling, så er det ikke acceptabelt, at man har suspenderet fremsættelsen af nye kandidaturer til MARE-programmet — Programmet for Bæredygtig Udvikling i Fiskerisektoren, CCA III, for 2000-2006, som den portugisiske regering netop har gjort med dekret nr. 252/2004 af 8. marts, for regionen Lisboa e Vale do Tejo, med det argument at der mangler finansieringsmuligheder.

Jeg anmoder derfor Kommissionen om at oplyse mig om følgende:

1. Hvilke skridt kan man tage for at øge midlerne i de pågældende MARE-program, med det sigte at støtte de eksisterende projekter i fiskerihavnene i regionen Lisboa e Vale do Tejo?

2. Hvilke skridt agter Kommissionen at tage for, i samarbejde med den portugisiske regering, at støtte omstillingen af fiskerflåden og opførelse af nye konservesfabrikker i området, med tanke på den stigende arbejdsløshed og ca. halvdelen af bådenes fremskredne alder i de nævnte fiskerihavne?

Svar afgivet på Kommissionens vegne af Franz Fischler

(30. april 2004)

Regionen »Lisboa e Vale do Tejo« er en region, som er omfattet af en overgangsstøtteordning inden for rammerne af mål 1, og den er derfor pålagt et loft i medfør af Berlin-profilen for strukturfondene inden for EF-støtterammerne. Dette betyder, at enhver forhøjelse af de finansielle tildelinger til regionen fra det fælles instrument til udvikling af fiskeriet (FIUF) skal ske i takt med en tilsvarende nedsættelse under andre fonde.

FIUF-støtten for regionen, der for perioden 2000-2006 er fastsat til 32,988 mio. EUR, kanaliseres udelukkende gennem det operationelle Mare-program. Endvidere andrager de hidtidige forpligtelser 30,2 mio. EUR, og de projekter, der var indgået på tidspunktet for offentliggørelsen af Portaria nr. 252/2004, omfattede tre gange så mange bevillinger, som dem der var til rådighed.

Ifølge artikel 9, stk. 1, i Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet (1) er offentlig støtte til fornyelse af fiskerfartøjer ikke længere tilladt efter den 31. december 2004.

For imidlertid at kunne opfylde de stigende behov for FIUF-bevillinger ved den midtvejsevaluering, der er fastsat i artikel 14, stk. 2, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (2), er det fastsat, at FIUF-foranstaltningerne skal have en øget finansiel støtte gennem tildelingen af en del af resultatreserven, og at der skal foretages mindre justeringer gennem overførslen af bevillinger fra Den Europæiske Fond for Regionaludvikling (EFRU) til FIUF. Mulighederne for at øge FIUF-tildelingerne kan dog vise sig at være utilstrækkelige i betragtning af antallet af de ventende projekter, men det loft, som Berlin-profilen har fastsat for regionerne under overgangsordningen, forhindrer enhver forøgelse af EF-støtten.

(1) EFT L 337 af 30.12.1999.

(2) EFT L 161 af 26.6.1999.